Správa zo zahraničnej pracovnej cesty

1. Účastník ZPC

Prof. Branislav Sitár, DrSc.
Katedra jadrovej fyziky a biofyziky, FMFI UK
Mlynská dolina F2, 84248 Bratislava
jazyky: anglicky, rusky

2. 	Zahraničná pracovná cesta
Prijímajúca organizácia: CERN, Ženeva, Švajčiarsko
Vykonaná v dňoch: 9.12. - 14.12. 2012
Účel cesty: - účasť na zasadaní Rady CERN
            
Financovanie:  plánovaná cesta MŠVVaŠ SR

3. Rámcový program pobytu
•	Účasť na uzavretom zasadaní Rady CERN
•	Účasť na otvorenom zasadaní Rady CERN 
•	Účasť na zasadaní vedeckého výboru CERN (SPC)
•	Jednania  s predstaviteľmi CERN

4. 	Priebeh rokovania

10. a 11.12. som sa zúčastnil na zasadaniach Vedeckého výboru CERN (SPC). Predseda ECFA M. Kramer informoval o aktivitách ECFA v roku 2012. Prof. T. Wyatt informoval SPC o odpovedi na otázku Rady CERN o vedeckom význame objavu častice s hmotnosťou okolo 125 GeV. Skupina SPC, ktorá sa otázkou zaoberala podčiarkla historický význam tohto objavu a zdôraznila, že je to len začiatok skúmania vlastností tejto častice a jej začlenenia do Štandardného modelu. V súčasnosti je hlavným cieľom nájsť odpoveď na veľkosť spinu H bozónu, experiment sa prikláňa viac k S=0. Odpoveď bola daná aj na otázku o stabilite vákua vzhľadom na objavenie H bozónu. Odpoveď nevyvoláva žiadne obavy z možnej nestability vákua. 
Riaditeľ urýchľovačov S. Myers informoval o vynikajúcej práci LHC, keď sa podarilo opäť prekročiť plánovanú integrovanú svietivosť na 23,7 fb-1. Protónový run sa skončil, v januári-februári prebehnú interakcie protón-olovo pri energii 5,02 TeV. Potom nasleduje veľká rekonštrukcia LHC na energiu 2 x 6,5 TeV, ktorá má byť dodaná experimentom v roku 2015.
O výsledkoch na experimentoch ATLAS, CMS, ALICE a LHCb informovali SPC spoksmani kolaborácií. DG oznámil, že strednodobý plán (MTP) pre CERN na roky 2014-2018 bude upresnený po prijatí Európskej stratégie časticovej fyziky v máji 2013. O prípravách ICFA na budovanie Továrne na Higgsy informoval W.Chou z FNAL. Porovnával vlastnosti lineárnych a kruhových kolajderov.

Zasadanie Rady CERN sa začalo verejnou informáciou o stave LHC a experimentov v roku 2012. LHC výrazne prekročilo plánovanú hodnotu dodanej integrálnej svietivosti na vyše 23 fb-1. Teraz sa pripravuje veľká prestávka do r. 2015. Budú pri nej vymenené všetky spoje medzi magnetmi a urobené ďalšie úpravy, aby mohla byť energia protónov zvýšená na 6,5 TeV. Počíta sa so vzdialenosťou medzi zhlukmi protónov 25 ns, čo už bolo odskúšané. Svietivosť by mala dosiahnuť až 42 fb-1 ročne. 
ATLAS informoval o výsledkoch pri 8 TeV zo štatistiky okolo 13 fb-1. Experiment pracuje vysoko efektívne, majú okolo 400 kandidátov na Higgs bozón v rôznych rozpadových kanáloch. Analýza spinu ukazuje na 91%, že SH = 0. Podobné výsledky ukázala aj prezentácia experimentu CMS. Oba experimenty posunuli limity na objav supersymetrických a iných exotických častíc na úroveň 560 GeV a v niektorých kanáloch aj vyššie. LHCb oznámila dôkaz existencie rozpadu Bs → μ+μ- s pravdepodobnosťou zodopvedajúcou Štandardnému modelu. Experiment ALICE získal veľa nových poznatkov o kvark-gluónovej plazme, napr. bola nameraná najvyššia teplota dosiahnutá v laboratóriu – vyše 300 MeV. Boli publikované prvé fyzikálne výledky z p-Pb interakcií.

Na zasadaní Rady CERN generálny riaditeľ informoval o veľkom záujme verejnosti o CERN. Predsda Finančného výboru informoval, že členské krajiny doteraz zaplatili 92% príspevkov na rok 2012, problémy majú krajiny zasiahnuté finančnou krízou. Inflačný index ore CERN na rok 2013 bol odsúhlasený na 0%. Rada bola informovaná o nových pravidlách a reguláciaách pre pracovníkov CERN. Rada schválila rozpočet CERN na rok 2013. Rada sa zaoberala rozpočtom penzijného fondu CERN, ktorý za rok 2012 zaznamenal návratnosť investícií 6,17%, za čo dostal významné medzinárodné ocenenia. Riešili sa aj vzťahy PF CERN s PF ESO. Výbor SACA informoval Radu o veľmi dobrom manažmente CERN. 
Rada sa na uzavretom zasadaní zaoberala jednaniami s piatimi krajinami, ktoré si dali prihlášku do CERN. Rokovania so Slovinskom, Tureckom a Cyprom pokračujú. Turecko oznámilo, že mení svoju žiadosť o riadne členstvo na asociované členstvo v CERN. Ruská federácia oznámila, že si podáva prihlášku za asociovaného člena CERN. Za člena SPC bol zvolený prof. K. Rdlich z Poľska. Rada zvolila za viceprezidenta prof. W. Van Donincka z Belgicka. Rada schválila predĺženia manátov riaditeľov divízií a návrh na výmenu riaditeľa urýchľovačov S. Myersa, ktorý odchádza do penzie. Nahradí ho F. Bordry.
Na otvorenom zasadaní si Rada CERN vypočula referáty vedeckého sekretára CERN prof. T. Nakadu o príprave Európskej stratégie fyziky vysokých energií, referáty predsedu SPC a ECFA za rok 2012. 
O rôznych otázkach spojených s prácou Rady CERN a slovenských fyzikov v CERN som jednal s R. Heuerom, M. Spirom, A. Zalewskou, D. Riskom T. Nakadom, J. Aistom a ďalšími predstaviteľmi CERN.

5. 	Odporúčané závery pre Výbor pre spoluprácu SR s CERN:
a)	Pripraviť uzatvorenie zmluvných vzťahov medzi MŠVVaŠ SR a pracoviskami na UMB B. Bystrica a ZU v Žiline
b)	Zaoberať sa fungovaním a vylepšením počítačových fariem v rámci WLC Grid. 

6. 	Prehľad prinesenej dokumentácie
Materiály  zo zasadaní  výborov CERN  má MŠVVaŠ SR,  MH, MZV  a delegáti výborov CERN.

Dátum: 2. 1. 2013

Vypracoval: B. Sitár     			Schválil: